इन्हीं दो घटनाओं की सकारात्मक प्रतिक्रिया हमें फिलहाल इस शीतकालीन ओलिम्पिक में दिखाई दे रही है. लेकिन किम का तानाशाही, स्वकेंद्रित एवं जिद्द का जो रवैया है, उसकी पृष्ठभूमि में इससे बहुत अधिक उम्मीद नहीं की जानी चाहिए. जहां तक ओलिम्पिक में दोनों देशों के खिलाड़ियों के एक साथ आने का सवाल है, इससे पहले वर्ष 2000, 2004 और 2006 के ओलिम्पिक के शुभारंभ समारोहों में भी दोनों देशों के खिलाड़ी संयुक्त मार्च में शामिल हो चुके हैं. फिर भी जहां तक सैन्य तनाव के कम होने का सवाल है, इस प्रक्रिया में यह खेल अवश्य अपनी रचनाकार भूमिका निभा सकते हैं. इसका कारण यह है कि यह खेल दक्षिण कोरिया में ही हो रहे हैं. दक्षिण कोरियाई राष्ट्रपति मून एक उदार राजनेता हैं. साथ ही किम जोंग पर बहुत अधिक वैश्विक दबाव भी है. शायद यह शीतकालीन खेल विश्व शांति एवं प्रेम का सूत्रपात करने वाले सिद्ध हों. इससे निश्चित रूप से दुनिया राहत की सांस लेगी.